- Ɓi Rom
- <
- 9
- >

9
Kooh na cuuɓiŋ ɗe Israayel
1 Ŋ niki ŋ nik ŋ Kiristaani, mi na woye keeh, ŋ leyɗi. Ŋ ineem, liiɓiŋ ngo huniɗ na Fuuɗsi Hoolohngaani, te wa seede'iɗ to ini mi na hee woye wii : 2 Ŋ raakiɗ tiis keeh-keeh, te wa gen ndo misik ŋ ɗooƴ keeñ. 3 Nikeen ne ŋ kiim Kooh, a aluk ko, ŋ saɓsukoh na Kiristaani, wa heen tahe ɓaah ciŋ ngo muc ɗah, ŋ heena tume.
4 Ɓaah ciŋ ngo ɓeem, ɓeɗ Israayel ci. Ɓeɗ Kooh tum kuɓuuciŋ ɗe, niki a nik na ɓa ŋ yaki a yak, weɗ a baahoh ɓa, a ambtiɗohha na ɓa, a eɗta ɓa nakoh ciŋ waasi, a woosa ɓa findi ɓa ñaamkohan ɗe na in ci a gap ɓa, 5 caac ca maañiɗ ca ɓeɗ caac ciŋ ɓa, ŋ ini kaɗ ŋ faaniŋ Kiristaani, a ɓaah nga ɓa, Kiristaani yi nik ŋ ɗafuk in ci jen, a yi Kooh, te a yakɗaah po faw ! Amiin !
6 Wa nikɗi haa ne gapoh ciŋ Kooh nikisɗi. Laam ɓi puloh ŋ Israayel, wa nikɗi haa ne ɓa jen ɓa Israayel keeh-keeh. 7 Te ɓi rimkoh ŋ Ibrahiima, ɓa jen ɓeɗ kuɓuuciŋ ɗe keeh-keeh haa ; waaye Kooh woo Ibrahiima ne : « Fu raakohan ɓi rimkohan nga ɗa ŋ Isaahha.✡9:7 Camba 21:12 » 8 Ineem tokis inii : A set ci Ibrahiima rimoot, ɓeɗ kuɓuuciŋ Kooh haa, waaye a kuɓuuci Kooh gapee ɗe ɓeɗ ambu findi ɓi rimkoh nga ɗe. 9 Inii weɗ gapohi Kooh gapee Ibrahiima : « Ŋ hey dokkisse ndii maas, ŋ raakan Saarata raakiɗ kuɓu ƴaar.✡9:9 Camba 18:10-14 »
10 Ɓaatta nga, a tumoh ɗaa na Rebeka, e siis ciŋ ɗe ɓeɗ ɓaahee baab yino, a nikka Isaahha, caac ɓoo. 11-13 Raak siis ceem rimuuɗi paaɗ, ɓa tumeeɗi baahiɗ wala baahaaɗi. Moona, Kooh woyeen Rebeka ne : « Yi ƴini hey yilfe yi yakki.✡9:11-13 Camba 25:23 » Findi Fiis ci Hooliɗ ci woyoha an : « Ŋ tan Yaŋhooɓa, ŋ faɗta Esaaw.✡9:11-13 Malasi 1:2-3 » Ineem raakiɗ ne wa nikiɗ ini Kooh tufkiɗe. Kooh na tane ŋ findi a waaɗoh, wa gaƴukɗi ŋ tumohaaɗ ciŋ ɓoyi, waaye, ŋ Kooh yi na ɓeeɗke ɓoyi.
14 Ɓoo woyan ye ŋ ineem nak ? Kooh yurahɗi e ? Muk ! Ineem minɗi nik ! 15 A woo Musaa ne : « Ŋ hey yirme yi ŋ waaɗ yirim, te ŋ baahohee yi ŋ waaɗ baahoh.✡9:15 Pula 33:19 » 16 Mbaa, wa nikɗi ŋ ɓoyi na waaɗee wa wala yi na ndengɗuke nga, waaye ŋ Kooh, yi na yirmohe.
17 Ŋ Fiis ci, Kooh woo Firawna ne : « Ñam tufkiɗ ɗa ne ŋ min teeɓoh hatiliŋ ngo taamboh nga ɗa te tiikiŋ ngo wil kehƴi jen.✡9:17 Pula 9:16 » 18 Kon a yi na yirme yi a waaɗ yirim, a ndengɗee keeñiŋ yi a waaɗ ndengiɗ keeñiŋ ɗe.
Kooh a yi na tane findi a waaɗoh
19 Ŋ inhiɗ ne fu hey yo woye ne : « Nik ne ɓo' minɗi nookoh na waaɗ-waaɗiŋ Kooh ɗah, kon wa ye tah Kooh ngaske ɓo' ? » 20 Waaye fu yi ɓo' dong, a fu ɓa po fu taastiɗohee na Kooh ? Andi ini mahu hey woye yi maha ne : « Wa ye tah fu mahohha so an ? » 21 Mahohi, andi waas onɗi ɗe ne a ɓay ŋ ɗokiŋ ɗe, a mah in kanak naa, wii njirñiɗkoha ŋ ceeke, wi tas njirñiɗkoha ŋ in ci ƴin ƴin ci ?
22 Moo ɓo' raak ye woyaah nga, nik ne Kooh muñɗee muñiɗ in maañiɗ ɓooɓi a ayruke, ɓi nikee ŋ kot sooƴ, sagu waaɗi a waaɗee teeɓoh ayrukiŋ ɗe na hatiliŋ ɗe ɗah. 23 Te a namee waaɗ teeɓoh yaki a yak keeh-keeh ŋ ɓooɓi misik ɗe ; ɓi a kooɗkiɗ ne ɓa ɓaah ŋ yaki a yak. 24 Ɓooɓeem, e ɓoo. A ɓeeɗkoh ɓoo ŋ ɗooƴ Yawuut ci dong haa, waaye ŋ ɓi namɗi nik Yawuut. 25 Findi a woyoha ŋ teerndiŋ woosuuɗi Hose an :
« Ɓi nikeeɗi cuuɓiŋ ngo,
Ŋ ɓeeɗkohan ɓa "cuuɓiŋ ngo",
Te cuuɓi waaɗseeɗi,
Ŋ woyana : “ Ŋ waaɗiɗ ɗa !✡9:25 Hose 2:25 ” »
26 « Te ɗiski ɓa woyohsee ne :
“ Ɗu cuuɓiŋ ngo haa, ”
ɓa ɓeeɗkohsan nga
kuɓuuciŋ Koohi na pese !✡9:26 Hose 2:1 »
27 Ɓoo namiɗ hot ŋ Fiis ci ne woosuuɗi Esayi looƴkiɗ ŋ ini kaɗ ŋ Israayel an :
« Ali Israayel ci laay po
ɓa hend na merhey miŋ cookmi sah,
ɓa hey haawsasse po
e tasɗohiiniŋ ɓa dong mucɗassan ;
28 laam Heɗi, a hey tume
ini a woyee ŋ ɗafuk kehƴi,
a heya tume tum mitiɗ,
te wa gaaw !✡9:28 Esayi 10:22-23 »
29 Te findi woosuuɗi Esayi namohisa woo maañiɗ an :
« Heɗi na malaakaaciŋ ɗe faɗɗeeɗi ɓoo
ɓi rimkoh nga ɓoo ɗah,
ɓoo hee nike findi Sodom,✡9:29 Camba 19
ɓoo hee mande na Gomor !✡9:29 Esayi 1:9 »
Ini Pool waaɗiɗ Israayel ci
30 Mbaa ɓoo woyan ye ŋ ineem ? Ɓi nikɗi Yawuut waakeeɗi kiyurah, waaye ɓa rahsiɗa, ɓa rahasa taamboh ŋ kosi ɓa kos, 31 te Israayel ci waakee waasi min ɓa on kiyurah waaye ɓa raakɗaa. 32 Wa ye tah ? Laam, Israayel ci waakeeɗi wa taamboh ŋ kos, ɓa waakee wa taamboh ŋ tumohaaɗ. Ɓa kafnduk ŋ atoh fi na kafndohe, 33 findi wa fiisohu an :
« Ŋ degiɗ atoh kafndoha ŋ Siyong,
atoh fi na folohe,
waaye yaa nu taɓah kosiŋ ɗe ŋ atoh feem ɗah,
a kaci'anɗi !✡9:33 Esayi 28:16; 8:14 »

- Ɓi Rom
- <
- 9
- >

✡9:7 9:7 Camba 21:12

✡9:9 9:9 Camba 18:10-14

✡9:11-13 9:11-13 Camba 25:23

✡9:11-13 9:11-13 Malasi 1:2-3

✡9:15 9:15 Pula 33:19

✡9:17 9:17 Pula 9:16

✡9:25 9:25 Hose 2:25

✡9:26 9:26 Hose 2:1

✡9:28 9:28 Esayi 10:22-23

✡9:29 9:29 Camba 19

✡9:29 9:29 Esayi 1:9

✡9:33 9:33 Esayi 28:16; 8:14

© 2019 WBT